Aśoka

**Vardhana**, con epiteto **Aśoka** ye l'emperador mes famoso de tota a historia d'a India con qui a dinastía Maurya plegó a lo suyo apocheu. Como en muitos sobirans gloriosos y antigos ye difícil deseparar a historia real d'a leyenda. morió en l'anyo 232 aC. Reinó dende l'anyo 268 aC dica l'anyo 232 aC. Aśoka significa "sin dolor", indicando que sería naixito sin ferir a la suya mai. Atros epitetos son *Piyadasi* ("amable mirata") y *Devanampiya* ("aimato por os dioses").

Yera fillo de Bindusara, o segundo emperador Maurya. En a suya cort hi heba muitos artistas persas refuchiatos dimpués d'a desaparición de l'Imperio Persa Aquemenida, ya irreversible en tiempos helenisticos. Seguntes Dionisio, l'embaixador griego ninviato por Ptolomeu II Filadelfo, a cort de Maurya yera famosa por o suyo luxo, fiestas palacinas y cazatas. Se casó con tres princesas, pero no se conoix que Charivaki, con a que tenió muitos fillos.

Se refirmó en a burocracia, un exercito permanent y un rete d'espionache. A fuent de riqueza estió l'agricultura, con un impuesto d'a cuarta parte. A capital yera alavez a mayor ciudat d'o mundo.

Con Ashoka amaneixen as primeras manifestacions artisticas en piedra, y a nueva arquitectura y escultura reflecta as influencias griega y persa, encara que con contenito indio. Tamién con Ashoka amaneixen as primeras manifestacions d'un arte budista: os *[[lipi]]* (peirons propagandisticos), as stupas y as cuevas-santuario entallatas en a roca. o viachero chino Faxián comenta que Ashoka devantó ueitanta y cuatre mil molimentos budistas.

## Primeras anyatas de reinau
Primero yera bisorei de Ujjain (Madhaya Pradesh) y dimpués de Taxila (Pakistán), on teneba o prestichio de buen gubernant y pacificador y se familiarizó con o budismo, (estudió en o monesterio budista de Taxila). As suyas cuatre primeras anyatas de reinau son consideratas por beluns como ilechitimas porque encara no yera coronato oficialment. Beluns datan a suya coronación oficial con consagración por o sacrificio d'o caballo en l'anyo 268 aC. Pa ixo mandó fer gran y bella a capital Pataliputra. Antes de l'anyo 260 aC o suyo reino ye poco documentato.

## Conquiesta de Kalinga y conversión a lo budismo
Conquirió Kalinga (Actual Orissa) enta l'anyo 260 aC y dimpués imposó a suya autoridat sobre tota a Peninsula Indostanica (de fueras d'o cabo meridional). D'alcuerdo con a tradición a conquiesta de Kalinga suposó una grant mortalera y impresionato por ixo preconizó a no violencia (*[[ahimsa]]*), y respeto d'o *[[dharma]]* (orden social y cosmico, y reglas morals d'alcuerdo con o budismo). Fació entallar edictos en roca en diferents puestos de l'imperio como en Shahbazgarli:

D'alcuerdo con os textos budistas a conquiesta de Kalinga trayó a iluminación d'Ashoka, encara que no bi ha garra documento contemporanio que corrobore u demuestra que Ashoka se convertise a lo budismo. Os restos d'o palacio y as fuents no indican que vivise d'una traza diferent a como viviba antes u como viviba cualsiquier emperador. Os restos d'o palacio muestran evidencias de protocolos u practicas zoroastricas. Manimenos si que ye cierto que dende ixe inte a doctrina budista impregnó o reinau suyo, y que defendió y patrocinó a los budistas, y que se retiró a lo monesterio budista de Taxila en l'anyo 233 aC. Se convertise u no se convertise a lo budismo, si que lo fació servir como camín d'unificación politica, y fació que a etica budista fuese una conducta moral pa tot o pueblo, que de feito yera de mayoría budista. L'abuelo y o pai d'Ashoka estioron brahmanistas, y encara que unificoron muitas tierras d'a India en base a lo poder militar y politico, no teneban refirme popular porque a mayor part d'a población refusaba l'orden social basato en as castas. Ashoka espleitó o entusiasmo d'o pueblo por o budismo, y prenió o papel de protector de toz os subditos. Hi heba tolerancia con as atras relichions.

## Os edictos
Ashoka mandó entallar sobre piedra os edictos imperials en os puestos importants con mayor importancia simbolica de l'imperio. Estos edictos mos permiten deducir as pautas d'a organización social y administrativa. En o cabalto d'a piramide de poder yera l'emperador, seguito d'o primer ministro y un consello de ministros, dimpués os bisoreis d'as provincias (cuasi siempre parients), os gubernants civils, y en zaguera posición os funcionarios de districto, y muitos atros encargatos de diferents servicios como os escribans. Tamién hi heba muitos administradors, vichilants y servidors d'a cort, con un arem, residents forans y guardians d'os parques y chardins. Ashoka nombró 255 ministros d'a lei, con trazas de censors relichiosos que cosiraban o complimiento d'a lei sagrata, y a propagación d'o *[[dharma]]*.

Siempre toz, dica o rei han d'estar disponibles:

En os edictos d'Ashoka siempre se muestra conscient d'a necesidat d'obras publicas y beneficas, invertindo-ie cuan caleba as propias riquezas.

Él mesmo quereba dar eixemplo d'austeridat:

Ashoka prohibió o sacrificio d'animals en ixas fiestas y celebracions y ordena respetar a no violencia (*ahimsa*).

En un edicto da una lista larguisma d'os animals que no pueden ser sacrificatos por lei. En o reinau d'Ashoka hi heba pena de muerte pa qui no cumplise la lei mayor, pero a pena de muerte podeba revisar-se.

Encara que en o suyo reinau protechió a la comunidat budista, ye partidario d'a libertat y convivencia relichiosa:

Os edictos s'escribiban en l'idioma local y en atro de mayoritario. O costumbre d'entallar en piedra os decretos reyals puet estar d'orichen persa u griego, pero a elección cheomantica d'o puesto y forma escultorica d'os peirons ye de tradición india. O pilar ye en a simbolochía india un puent entre o divín y o humán, concentran as corrients enercheticas de l'universo y potencian toz os rituals machico-relichiosos.

## Difusión d'o Budismo
En l'anyo 255 aC ninvió a lo suyo fillo Mahinda a Sri Lanka con un pollizo de l'arbol d'a iluminación. Encrara que Mahinda morió en l'anyo 204 aC en Sri Lanka, antes convirtió a lo budismo a lo rei Devanampiya Tissa, y dende l'inte Sri Lanka no ha deixato d'estar budista.

En l'anyo 245 aC Ashoka presidió o tercer concilio budista en Pataliputra, en o que codificoron os textos sagratos en luenga popular o pracrito, a penar d'a oposición dos monches de Caixmir, partidarios d'a codificación en sanscrito. Os monches de Caixmir se deseparoron y formoron a secta sarvastivada u "d'as cosas reals" (niegan o valor ilusorio d'a existencia), tendrán dimpués muita repercusión en o sud-este asiatico, multiplicando-sen en muitas sectas y escuelas.

D'alcuerdo con bella fuent dimpués d'una vida d'emperador Ashoka se retiró a la paz espiritual d'o monesterio budista de Taxila a on moriría en l'anyo 232 aC.

## A fin
En os zaguers anyos d'o reinau d'Aśoka ya hi heba un descontento en o pueblo, prencipalment por a corrupción d'os muitismos funcionarios que formaban un rete admenistrativo interminable y centralizato en a cort de Pataliputra. Tamién podeba influir cierto descontento de cualques confesions relichiosas por o refirme oficial a lo budismo. En o inte d'a muerte de l'emperador os enemigos d'os Maurya canalizoron o descontento pa esclatar os primers chitos de rebeldía. Dimpués d'a muerte d'Aśoka l'imperio d'esboldregó. Taxila y Punchab s'independizoron, encara que gubernatos por dos fillos d'Aśoka. As provincias meridionals (actuals Kerala y Tamil Nadu) s'independizoron encara que yeran mayoritariament budistas. Os territorios d'o norte cayoron en mans d'invasors indo-griegos, sakas u partos. As cuaranta y cinco anyatas entre a muerte d'Aśoka y a desaparición definitiva d'a dinastía Maurya bi ha un gubierno de descendients d'Aśoka en linia dreita que no n'heban heredato ni o carisma ni o favor popular.

## Bibliografía
* García Ormaechea, Carmen: *India inmortal*. Historia 16.
* Sellier, Jean: *Atlas de los pueblos del Asia Meridional y Oriental*. Acento Editorial.

## Vinclos externos
*  ''The Editcs of King Asoka''.